Àwọn ẹbọra péjọ, àwọn ẹranko péjọ, àwọn ẹyẹ péjọ, àwọn ejò sí lọ́ mọ́ igi. Nítorí ìgbà tí ìjà ńlá yìí ti bẹ̀rẹ̀ ni agogo ti lù káà kiri Igbó Olódùmarè tí onírúurú àwọn abàmì ẹ̀dá ti bẹ̀rẹ̀ sí kó ara wọn jọ, wọ́n wá láti wòran. Àfi àwọn àgbàlagbà ẹbọra ni wọn kò lè rí àyè wá nítorí ìdíwọ́ ilé wọn. Síbẹ̀síbẹ̀ náà pẹ̀lú, àwọn wọn-ọnnì yan aṣojú tí yóò wáá ìròyìn bá wọn. Àwọn ohun ẹlẹ́mìí gbogbo gbo tí wọn kì í jáde lọ́sàn-án ni wọ́n jáde wá wòran, nítorí òkété j;ade, a sì rí òwìwí, bẹ́ẹ̀ ni àdán bá àwọn ẹyẹ wá. Àwọn ẹranko pàtàkì gbogbo tí wọn ń gbé etí ìbodè ni wọ́n jáde nítorí ọ̀ràn yìí, nítorí kìnnìún dúró gẹ́gẹ́ bí alága, àjànàkú sì dúró bí igbákejì, bẹ́ẹ̀ ni ẹkùn wà nínú ẹni tí ń wòran. Ṣùgbọ́n àwọn ẹja kò lè wá, nítorí omi jìnnà sí ojú ìjà náà, bẹ́ẹ̀ ni ẹja tí ó bá kúrò nínú odò, eléyìínì múra ọ̀run alákejì.
Awon ebora pejo, awon eranko pejo, awon eye pejo, awon ejo si lo mo igi. Nitori igba ti ija nla yii ti bere ni agogo ti lu kaa kiri Igbo Olodumare ti oniruuru awon abami eda ti bere si ko ara won jo, won wa lati woran. Afi awon agbalagba ebora ni won ko le ri aye wa nitori idiwo ile won. Sibesibe naa pelu, awon won-onni yan asoju ti yoo waa iroyin ba won. Awon ohun elemii gbogbo gbo ti won ki i jade losan-an ni won jade wa woran, nitori okete j;ade, a si ri owiwi, bee ni adan ba awon eye wa. Awon eranko pataki gbogbo ti won n gbe eti ibode ni won jade nitori oran yii, nitori kinniun duro gege bi alaga, ajanaku si duro bi igbakeji, bee ni ekun wa ninu eni ti n woran. Sugbon awon eja ko le wa, nitori omi jinna si oju ija naa, bee ni eja ti o ba kuro ninu odo, eleyiini mura orun alakeji.